Ma se beker loop oor ná Koketso veilig terug is | Netwerk24
Deur Brümilda Swartbooi 19 Maart 2020 12:57
Sy het 24 dae aaneen gehuil toe haar baba ontvoer is, maar nou loop haar beker oor van blydskap.
So sê Pretty Mphenemene nadat sy Dinsdag met haar baba, Koketso, herenig is.
Koketso Mphenemene, wat 14 dae oud was toe sy ontvoer is, is in 'n huis in Etwatwa, Benoni, gevind.
Pretty Mphenemene hou haar babadogtertjie, Koketso, vas wat veilig met haar herenig is. Langs haar sit Gift, Koketso se broer.Foto: Verskaf
Sy is op 22 Februarie in die Lakeside-winkelsentrum in Benoni ontvoer. Pretty het die vermeende ontvoerder die dag by die winkelsentrum ontmoet nadat sy 'n werk beloof is. Die ontvoerder het haar voorgedoen as ene Katlego.
"Ek is so gelukkig. Ek weet nie hoe om dit te verduidelik nie. Ek het elke dag gebid en gehuil," sê Mphenemene.
Die vrou wat Koketso na bewering ontvoer het, het haar Woensdagmiddag aan die polisie in Benoni oorgegee. Mphenemene sê sy is kwaad vir die vermeende ontvoerder en sy glo die reg sal sy gang gaan.
Mphenemene sê Koketso is haar laatlammetjie. Mphenemene se oudste dogter, Lehlogonolo, is 22 en die middelkind is 'n 19-jarige seun, Gift.
Noudat Koketso veilig by haar gesin is, wil haar broer aanpassings by hul huis in Mogoba aanbring.
"Ek wil ons huis veiliger maak sodra ek 'n werk kry. Ek wil 'n omheining oprig om my ma-hulle te beskerm," sê hy.